প্রথম বৃক্ষরোপণ

প্রথম বৃক্ষরোপণ (এছাড়াও আদমের বৃক্ষরোপণ, আদি আবাদ নামেও উল্লেখিত) বাংলাদেশি চিত্রশিল্পী এস এম সুলতান অঙ্কিত ১৯৭৫ সালের একটি তৈলচিত্রকর্ম। চিত্রকর্মটি বাংলাদেশের সমসাময়িক শিল্প ইতিহাসে একটি মাইলফলক হিসেবে বিবেচিত। প্রথম বৃক্ষরোপণ নামে সুলতানের তিনটি চিত্রকর্মের সন্ধান পাওয়া যায়, যার একটি তৈলচিত্র (১৯৭৫), একটি অঙ্কন (১৯৯২) এবং অন্যটি মোটা তুলির কালির আঁচড়ে আঁকা। ১৯৮৯ সালে তারেক মাসুদ নির্মিত সুলতানের জীবন-কাজ নির্ভর আদম সুরত প্রামাণ্যচিত্রের পোস্টারে চিত্রকর্মটি অভিযোজিত হয়েছে। চিত্রকর্মটি বাংলাদেশ শিল্পকলা একাডেমিতে সংগৃহীত রয়েছে।

১৯৭৬ সালে বাংলাদেশ শিল্পকলা একাডেমিতে বাংলাদেশের অভ্যুদয়ের পর সুলতানের প্রথম একক চিত্রপ্রদর্শনীতে চিত্রকর্মটি প্রদর্শিত হয়েছিল। উক্ত প্রদর্শনীতে ১নং চিত্রকর্ম হিসেবে এটি প্রদর্শিত হয়েছিল এবং মূল্য নির্ধারণ করা হয়েছিল ৫০০০ () টাকা।

পটভূমি
সুলতান তার চিত্রকর্মটি শীতকালীন সময় বাংলাদেশ শিল্পকলা একাডেমির সিঁড়ির উপরের গোল ঘরে বসে এঁকেছিলেন। ২০২৩ সালে আলোকচিত্রী নাসির আলী মামুন চিত্রকর্মটি সম্পর্কে মন্তব্য করেন যে, চিত্রটি দেখলে যেন প্রাচীনকালের আদিমানব আদমের সুরত প্রত্যক্ষ করা যায়। তার দৃষ্টি আঁকা দৃশ্যের প্রতি এত মনোযোগী হয় যে, তিনি চারাগাছের ছোট্ট উপস্থিতি থেকে শুরু করে বিশাল প্রান্তরের মিলিত চিত্রের বিস্ময়কর প্রভাব অনুভব করেন। সুলতানের মতে, এটি তার জীবনের শ্রেষ্ঠ শিল্পকর্ম। শিল্পী ঢালী আল মামুন মনে করেন, চিত্রকর্মটি বাংলাদেশি চিত্রকলার একটি গুরুত্বপূর্ণ মাইলফলক এবং এটি প্রতীকীভাবে নতুন জাতির আশার বহিঃপ্রকাশ। অন্যদিকে, হাসনাত আবদুল হাই উল্লেখ করেছেন যে, সুলতান এই চিত্রকর্মে মির্চা এলিয়াদের ক্রিয়েশন মিথের (মিথস, ড্রিমস অ্যান্ড মিস্ট্রিজ, ১৯৬৮) ধারণা ব্যবহার করেছেন।

সংস্করণ
১৯৯২ সালের প্রথম বৃক্ষরোপণ চিত্রকর্মটি কাগজে কালিতে আঁকা একটি অঙ্কন। ১৯৭৫ সালের চিত্রের সাথে এই চিত্রের প্লটে কিছুটা পরিবর্তন দেখা যায়। চিত্রকর্মের পশ্চাদপটে ইউরোপীয় শৈলীর তিনজন জলসিঞ্চনকারী নগ্ননারীকে দেখা যায়। তবে মোটা তুলির কালির আঁচড়ে আঁকা প্রথম বৃক্ষরোপণ চিত্রকর্মে দুইজন কিউপিডকে দেখা যায়। এবং তাদের পাখার বিস্তৃতি বাকি দুটি ছবির চেয়ে ব্যাপক আকারে চিত্রিত হয়েছে।

ব্যাখ্যা
চিত্রকর্মের বিষয়বস্তু উপস্থাপনে পাশ্চাত্যের খৃস্টীয় ভাবধারার প্রভাব দেখা যায়। যেখানে একজন পেশীবহুল পুরুষকে হাঁটু ভাঁজ করে বসে থাকতে দেখা যায়। তার দুই পায়ের ফাঁকে তিনি একটি চারাগাছকে দুই হাত দিয়ে আগলে রেখেছেন। পশ্চাদপটে ইউরোপীয় শৈলীর দুইজন জলসিঞ্চনকারী নগ্ননারীকে দেখা যায়। তাদের একজনের পিঠে ডানা রয়েছে, যাকে রেনেসাঁ চিত্রকলার কিউপিড বলে মনে করা হয়। নারী প্রতিমূর্তির যৌনাঙ্গগুলোর উপর গুরুত্বারোপ করার ফলে এগুলো সাধারণ নারীমূর্তি বলে মনে হয়, যার ফলে এদের মধ্যে স্বর্গীয় পবিত্রতার অভাব অনুভূত হয়। চিত্রকর্মে দেখা পেশীবহুল পুরুষটি আদিপুরুষ আদমের প্রকাশ করছে, যার ত্বকের রঙ মাটির সঙ্গে মিলে যায়। নর প্রতিমূর্তিটি চিত্রকর্মের নিচ থেকে উপর পর্যন্ত সমস্ত পরিসর জুড়ে আবস্থান নিয়েছে। যিনি 'প্রথম বৃক্ষরোপণের' মধ্যদিয়ে নতুন এক শিশুস্বর্গ সৃষ্টি করছেন। এই চারারোপনের মধ্যদিয়ে সভ্যতার এক পুনঃ ও নব্য সূচনার আলোকপাত করা হয়েছে যেখানে গ্রামের সাধারণ শ্রমজীবী কৃষকরাই সকল ক্ষমতার উৎস। ডক্টর আবু তাহের ২০০৮ সালে চিত্রকর্মটির প্রসঙ্গে উল্লেখ করেছেন যে, সুলতান আদিপিতা আদমকে বাংলার একজন কৃষক হিসেবে উপস্থাপন করেছেন।

তথ্যসূত্র

উৎস

বিষয়শ্রেণী:১৯৭৫-এর চিত্রকর্ম
বিষয়শ্রেণী:ক্যানভাসে তৈলচিত্র
বিষয়শ্রেণী:নগ্ন শিল্পকলা
বিষয়শ্রেণী:কিউপিড
বিষয়শ্রেণী:এস এম সুলতানের চিত্রকর্ম
বিষয়শ্রেণী:বাংলাদেশ শিল্পকলা একাডেমির সংগ্রহ
বিষয়শ্রেণী:বৃক্ষরোপণ